Kontak 22 Oktober 2010 Stook jy jou stoomtrein met dinamiet? - Lynnwood Gemeente
Gepubliseer deur Immanuel van tonder op 20 Oktober 2010 om 18:30
Party stook hulle lewensvuur met skuldgevoelens, begeertes, vrees, woede of emosionele onttrekking. Lees net weer die lysie stadig deur en dink hoe jy jouself baie keer hierdeur probeer motiveer. Byvoorbeeld; jy druk alles uit jouself omdat jy vrees vir mislukking of verwerping; of jy werk jou dalk oor 'n mik om net iets wat jy begeer te kan bekostig; of dalk dryf woede jou om te doen wat jy doen.
Die probleem van al hierdie motiverings is dat dit korttermyn energie verskaf. Verder lei dit meestal tot destruktiewe gedrag teenoor jouself en ander. Dis soos om jou stoomtrein met dinamiet te stook. Dalk sal dit jou oor die heuwel kry, maar die enjin is verwoes...
Ek nooi jou om te soek na dieper kragte wat gesonder en sterkter is, en heelwat langer hou. Meeste daarvan is in jou of ten minste tot jou beskikking: kreatiwiteit, geleenthede om jou uniekheid te laat blom, om 'n verskil te maak, om kreatief te wees, mense se lewens aan te raak, die koninkryk van God te laat kom, persoonlike groei, moed, visie, skoonheid, humor, hoop, geloof en liefde. Die grootste Bron is egter God self...
Dalk voel jy, jy gaan dalk nie meer "cope" as jy nie meer van jou negatiewe motiverings gebruik nie. Daar is egter groot bevryding om jou werk, verantwoordelikhede, verhoudings en lewenstake te doen vanuit 'n diep geestelike bron as oppervlakkige motiewe.
Moet asb nie net jaag om deur die jaar te kom nie, leef voluit vanuit jou dieper bronne.
Stook jou lewenslokomotief met die diep motief van Goddelike Energie.
Sterkte met die laaste deel van die reis in 2010.
NB NS Die Groot Emmaus Musical is hier! Vrydag 22 en Saterdag 23 Oktober om 19:30. Dit gaan 'n groot belewenis wees. Meer inligting hier: http://www.nglynnwood.co.za/